Title: Návrh zabezpečenia úloh vyplývajúcich zo Zmluvy o investičnej spolupráci medzi Slovenskou republikou, mestom Trnava a PSA Peugeot Citroën
Author: matuška
Last saved by: spano
Company: MH SR

Prílohy

Príloha č. 1	Práce, ktoré boli vykonané na získanie významnej investície do 
automobilového priemyslu

Príloha č. 2 	Rekapitulácia základných záväzkov, vyplývajúcich zo Zmluvy

Príloha č. 3	Štatút komisie pre koordinovanie a  zabezpečenie úloh vyplývajúcich zo 
Zmluvy o investičnej spolupráci medzi Slovenskou republikou, mestom Trnava 
a PSA Peugeot  Citroën

Príloha č. 1

Práce, ktoré boli vykonané na získanie významnej investície
do automobilového priemyslu

Doteraz bol vykonaný komplex prác a krokov pri príprave a spracovaní podkladových materiálov k jednotlivým ponúkaným lokalitám a následne, po definitívnej orientácii investora na lokalitu Trnavy, k lokalite Trnava – Juh. Uvedené práce bolo nevyhnutné zrealizovať na to, aby boli podklady pre rozhodovanie investora na požadovanej technickej úrovni, pričom tieto bolo potrebné niekoľkokrát meniť podľa zmenených požiadaviek investora. Jedná sa najmä o práce:
•	prieskum lokalít v rámci SR, posúdenie a výber,
•	spracovanie EIA na lokalitu:
•	Trnava – Juh,
•	Trnava – Medziháj,
•	doplnok územného plánu mesta Trnava,
•	územný plán obce Zavar,
•	obstaranie a schválenie vládou SR zmien a doplnkov územného plánu veľkého územného celku (ÚPN VÚC) Trnavského kraja,
•	variantné riešenia lokality Juh (5 variant):
•	napojenie infraštruktúry,
•	kapacity infraštruktúry,
•	postup realizácie infraštruktúry,
•	návrh odstránenia prekážok z pozemku,
•	návrh riešenia HTÚ,
•	štúdie napojenia cesty a železničnej vlečky,
•	definitívne spracovanie po odsúhlasení layoutu – podklad pre memorandum:
•	definovaný pozemok pre stavbu,
•	definovaný pozemok pre Technopol,
•	okružná komunikácia,
•	komplexné riešenie infraštruktúry,
•	ocenenie nákladov na investície, za ktoré zodpovedá SR,
•	podklady pre územné rozhodnutie:
•	na prekládku 22 KV, 
•	na prívod pitnej vody,
•	na jednotnú kanalizáciu,
•	na retenčnú nádrž,
•	geologický prieskum,
•	poradenstvo pre prípravu memoranda,
•	zariadenie kancelárie v Trnave,
•	geometrické plány pozemkov,
•	identifikácia vlastníkov:
•	overovanie dokumentov,
•	rokovanie s vlastníkmi,
•	príprava kúpnych zmlúv.

Vykonané práce v celkovom objeme 10,5 mil Sk slúžili na prípravu podkladov na kvalifikované rozhodnutie investora a zároveň vytvorili vhodnú bázu na štart ďalších činností, s ktorých výkonom je potrebné okamžite začať, hneď ako vláda SR presunie, v zmysle schváleného harmonogramu, prostriedky na štart realizačných prác.

Príloha č. 2

Rekapitulácia základných záväzkov, vyplývajúcich zo Zmluvy.

Materiál obsahuje stručné zhrnutie základných záväzkov Slovenskej republiky a mesta Trnava, ku ktorým sa zaviazali v Zmluve o investičnej spolupráci. Tie najdôležitejšie z nich a zároveň jednoznačne kvantifikovateľné sú premietnuté do úloh definovaných v uznesení k tomuto materiálu. Jedná sa o nasledovné záväzky:
•	dodržať harmonogram,
•	založiť spoločnosť Trnavainvest, s.r.o., ktorej majiteľom bude mesto Trnava, za účelom vykúpenia pozemkov a zrealizovania zlepšení lokality,
•	udeliť štatút významnej investície budovanej vo verejnom záujme v zmysle zákona 175/1999 Z.z. spoločnosti Trnavainvest, s.r.o.,
•	vymenovať nezávislého audítora, ktorý bude, okrem iného, auditovať účtovnú závierku spoločnosti Trnavainvest, s.r.o.,
•	pravidelne informovať investora o aktivitách a výsledkoch činnosti Trnavainvest, s.r.o. a raz mesačne predkladať investorovi výkazy ziskov a strát, súvahy a cach flow,
•	dať investorovi právo zúčastňovať sa formou technického dozoru na výkone prác a výbere dodávateľov,
•	realizovať prevod spoločnosti Trnavainvest, s.r.o. na investora v dobe, keď ukončí výkup pozemkov a zrealizuje zmluvne dohodnuté zlepšenia, pričom investor požaduje, aby spoločnosť nebola zaťažená záväzkami, súdnymi spormi ap.
•	vykúpiť pozemky pod samotný závod na výrobu automobilov
•	vykúpiť pozemky pod infraštruktúru
•	zabezpečiť rovnaké podmienky, ako u plochy pod investíciu, aj pre prípravu lokality pre budúcich dodávateľov, opčné právo investora na nakladanie s týmto pozemkom,
•	zabezpečiť územné rozhodnutie a stavebné povolenie,
•	vykonať skrývky ornice a jej uloženie,
•	vykonať zemné práce,
•	vykonať prekládku prekážok,
•	zlikvidovať farmu,
•	realizovať vyvolané investície, asanácie,
•	vybudovať infraštrukúru po hranicu pozemku, t.j. napojenia:
•	elektrickej energie,
•	pitnej a úžitkovej vody,
•	plynu,
•	telekomunikácií,
•	kanalizácie,
•	železnice,
•	cesty,
•	poskytnúť investičný grant na špecifikované práce a stavby:
•	retenčnej nádrže a čerpacej stanice kanalizácie,
•	plotu,
•	parkovísk,
•	okružnej cesty,
•	bezpečnostného chodníka,
•	spevnenej vnútroareálovej komunikácie s osvetlením,
•	zriadenie areálu staveniska,
•	zariadenia staveniska,
•	kancelárie staveniska,
•	čistenie a údržbu,
•	železničnej vlečky,
•	napojenia na verejnú cestnú sieť,
•	ostrahu areálu,
•	poskytnúť investorovi investičný grant na nešpecifikované práce,
•	poskytnúť investorovi príspevky na novovytvorené pracovné miesta,
•	poskytnúť investorovi grant na preškolenie pracovníkov,
•	poskytnúť investorovi úľavy na dani,
•	pri uplatňovaní stimulov zabezpečiť, aby tieto boli v zmysle platnej legislatívy EU,
•	v oblasti ochrany životného prostredia nevytvárať horšie podmienky pre fungovanie investície, ako je tomu v EU,
•	slovenské strany nesmú rokovať o iných investíciách v uvedenej v uvedenej lokalite bez vedomia a súhlasu investora,
•	prispôsobiť v maximálnej možnej miere vybavenie a študijné programy strednej priemyselnej školy v Trnave podľa požiadaviek investora,
•	pripraviť podmienky pre fungovanie francúzskych sekcií školy vzdialenej do 20 km od lokality Trnava - Juh,
•	zabezpečiť, resp. spolupodieľať sa pri vybavovaní administratívnych aktov a povolení, ktoré bude potrebné získať v rámci prípravy, výstavby a spustenia investície do prevádzky,
•	zabezpečiť podmienky na vytvorenie dostatočného počtu vyhovujúcich možností ubytovania pre zamestnancov závodu na výrobu automobilov a ich rodiny tak, aby bol vytvorený dostatočný počet bytov, ktoré budú potrebné na uspokojenie potrieb zamestnancov závodu,
•	vytvoriť podmienky v zabezpečení policajnej a požiarnej ochrany podľa zákona č.314/2001 Z.z. o ochrane pred požiarmi v znení zákona č.438/2002 Z.z. tak, aby tieto poskytovali dostatočné služby pre realizáciu a následné fungovanie investície,
•	ďalšie potenciálne záväzky,
•	v prípade potreby vybudovať protihlukové valy,
•	zabezpečiť, aby sa v budúcnosti nebudovali v okruhu 1 km od investície nové obydlia,
•	odškodniť investora v prípade, že:
o	na pozemku budú vady znemožňujúce alebo posúvajúce výstavbu,
o	bude potrebné likvidovať environmentálne záťaže,

Príloha č.3

ŠTATÚT
komisie pre koordinovanie a  zabezpečenie úloh vyplývajúcich zo Zmluvy o investičnej spolupráci medzi Slovenskou republikou, mestom Trnava a PSA Peugeot  Citroën

Čl. 1.
Základné ustanovenia

(1)	Štatút komisie pre koordinovanie a zabezpečenie úloh vyplývajúcich zo Zmluvy o investičnej spolupráci medzi Slovenskou republikou, mestom Trnava a PSA Peugeot  Citroën menovanej predsedom vlády SR na základe uzn. vlády SR č.../2003 ustanovuje zásady činnosti a zloženie komisie.

Čl. 2.
Pôsobnosť komisie

(1) Komisia pre zabezpečenie a koordinovanie úloh zo Zmluvy je medziodvetvový poradný a koordinačný orgán, ktorý posudzuje zabezpečenie úloh zo Zmluvy, prijíma záväzné rozhodnutia pre dodržanie schváleného harmonogramu a iniciuje riešenia vzniknutých problémov v rámci rezortov vlády SR vrátane predloženie materiálu na rokovanie vlády SR.

Čl.3.
Zloženie komisie

(1)	Komisia je zložená z 
a)	predsedu komisie
b)	členov komisie

(2)	Predsedom komisie je podpredseda vlády, minister hospodárstva a minister pre správu a privatizáciu národného majetku.

(3)	Členmi komisie sú:
a)	podpredseda vlády a minister financií,
b)	minister dopravy pôšt a telekomunikácií,
c)	minister práce, sociálnych vecí a rodiny,
d)	minister životného prostredia,
e)	minister výstavby a regionálneho rozvoja,
f)	minister vnútra,
g)	minister pôdohospodárstva,
h)	predseda Úradu pre štátnu pomoc,
i)	predsedníčka Úradu pre verejné obstarávanie,
j)	predsedníčka Úradu geodézie, kartografie a katastra,
k)	primátor mesta Trnava.

(4)	Predsedu komisie menuje a odvoláva vláda Slovenskej republiky na návrh predsedu vlády a členov komisie menuje a odvoláva predseda komisie, ktorý zároveň menuje a odvoláva tajomníka komisie.

Čl.4
Zásady činnosti komisie

(1)	Rokovanie komisie riadi a za jej činnosť zodpovedá predseda komisie.

(2)	Predsedu a členov komisie v čase ich neprítomnosti zastupujú ich štatutárni zástupcovia.

Čl.5
Rokovanie komisie

(1)	Komisia prerokováva najmä harmonogram postupu prác tak ako vyplýva zo Zmluvy. Koordinuje postup zainteresovaných rezortov, orgánov a organizácií podieľajúcich sa na Projekte. Iniciuje legislatívne návrhy pre zosúladenie legislatívy SR s EU v oblasti podpory realizácie významnej investície v regióne Trnava.

(2)	Komisia je spôsobilá prijímať rozhodnutia ak je prítomný predseda a členovia tak, aby spolu tvorili nadpolovičnú väčšinu.

(3)	Zasadania komisie sú neverejné a výsledky jej rokovania sa zverejňujú podľa rozhodnutia komisie.  

(4)	Na rokovanie komisie môžu byť pozvaní experti.

(5)	Rokovanie komisie zvoláva predseda.

(6)	Rokovanie komisie sa uskutočňuje spravidla raz mesačne.

(7)	Predseda  zvolá mimoriadne rokovanie na žiadosť jedného z členov komisie, alebo ako iniciatívu predsedu.

(8)	Z každého rokovania komisie bude spracovaný záznam. Administratívne zabezpečenie činnosti komisie je v kompetencii tajomníka komisie.

Čl.6
Účinnosť štatútu

Tento štatút nadobúda účinnosť ....marca 2003